Ангрен

Ангре́н (ӯзбекӣ: Angren, Ангрен — шакли вайроншудаи Оҳангарон) — шаҳр (1941—1946 шаҳраки Ангреншахтсрой) дар вилояти Тошканди Ҷумҳурии Ӯзбекистон. Аҳолӣ 175,4 ҳаз. нафар (2014). Ҷуғрофиё Байни қаторкӯҳҳои Чатқол ва Қурама, дар соҳили рости дарёи Оҳангарон, дар масофаи 78 км аз шаҳри Тошканд (самти ҷанубу шарқ) воқеъ гаштааст. Аз Ангрен роҳи автомобилгарди Тошканд — Қӯқанд ва шохаи роҳи оҳани Ангрен – Поп, ки 3 вилояти водии Фарғонаро бо қисмати асосии Ӯзбекистон пайваст мекунад, мегузарад. Маркази саноати ангишти Ӯзбекистон. Дар Ангрен инчунин кони истихроҷи тилло мавҷуд аст. Таърих Соли 1934 дар натиҷаи иктишофи геологӣ кони калони ангишт ёфт шуда, истихроҷи он соли 1942 шурӯъ гардид. Дар сохтмони Ангрен хатогӣ роҳ дода шуда, баъдтар маълум гардид, ки он болои кон ҷой гирифтааст ва зарурати ба дигар ҷой кӯчондани шаҳр пеш омад. Соли 1956 шаҳри нав 7—8 км дуртар аз Ангрени пештара, дар ҷойи аз ангишт холишудаи мавзеъ бино ёфт. Аҳолӣ Шумораи аҳолӣ то 1 январи соли 2013 172 880 нафар буд, ки аз онҳо 73 % (126 247 нафар) ӯзбекон, 17 % (28 653 нафар) тоҷикон, 5 % (8282 нафар) куриёиҳо, 3 % (4621 нафар) русҳо ва камтар аз 1 % (1284 нафар) тоторҳо буданд. Саноат Корхонаҳои калонтарии Ангрен: комбинати «Ӯзбеккӯмир» (Ангишти ӯзбек), Комбинати маъдантозакунии «Каолин» (корхонаи муштарак бо Германия), заводҳои истеҳсол ва таъмири таҷҳизоту техникаи саноати кӯҳӣ, конструксияҳои оҳанубетонӣ, семент, асфалт, металлҳои ранга. Дар Ангрен корхонаҳои саноати сабук ва хӯрокворӣ (комб. орд ва нонпазӣ), ҷамъиятҳои саҳҳомии «Ӯзбекнефтегаз», «Ангренкулол», «Ӯзбекрезинатехника», «Ангреназот» низ ҳастанд. Ду нерӯгоҳи барқии ноҳиявӣ бо гази маҳаллӣ кор мекунад. Дар Ангрен ягона дар мамлакат пойгоҳи зеризаминии истеҳсоли гази ангишт (бо усули пиролиз) фаъолият дорад. Илму фарҳанг Дар Ангрен филиали Донишкадаи педагогӣ, Донишгоҳи давлатии техникии Тошканд, техникумҳои кӯҳкорию геологӣ, сохтмон, омӯзишгоҳи тиббӣ, коллеҷи хидмати маишӣ, осорхонаи таъриху кишваршиносӣ мавҷуданд. ВАО «Ангрен ҳақиқати», «Агренская правда», ширкати телевизион ва радиои «Орион-ТВ». Эзоҳ Сарчашма А — Асос. — Д. : СИЭМТ, 2011. — 608 с. — (Энсиклопедияи Миллии Тоҷик : [тахм. 25 ҷ.] / сармуҳаррир А. Қурбонов ; 2011—2023, ҷ. 1). — ISBN 978-99947-33-45-3.